ཉི་འོད་གཞོན་ནུ་ནུབ་ཕྱོགས་ཀླུ་དབང་བུ་མོའི་རུམ་ཁར་འཛུལ་ལ་ཉེ་བའི་སྐབས་དེར་ཤིང་སྡོང་འོག་ཏུ་ཉི་མར་ལྡེ་བའི་གཞོན་སྐྱེས་གཅེར་བུ་བ་རྣམས་ཀྱིས་ཀྱང་གྲ་སྒྲིག་རེ་ཡོད་པའི་ཁུལ་གྱིས་རིམ་གྱིས་ལག་འགྱུ་བྱས་ཏེ་རང་སར་འགྲོ་འགོ་ཚུགས།ཐད་དཀར་མདུན་ཐད་དུ་འགྲེངས་པའི་ཤིང་སྡོང་སྟེང་གི་མེ་ཏོག་དཀར་དམར་དག་གིས་ཀྱང་ཚ་བའི་འོག་ཉིན་གང་བསྡད་པའི་ངལ་དུབ་ཀྱིས་ད་ནི་གཉིད་ལ་ཡུར་བའི་དུས་ཚོད་ལ་སླེབས་ཞེས་བསྒྲགས་པ་དང་ཀུན་ནས་མཚུངས།ངེད་གཉིས་ཀྱང་རིམ་གྱིས་ལམ་དུ་ཆས།གྲོང་ཁྱེར་འདིར་རྒྱལ་ཁབ་འདྲ་མིན་གྱི་ཟས་རིགས་སྣ་ཚོགས་འཛོམས་ཡོད་ན་ཡང་རྒྱ་ནག་སི་ཁྲོན་གྱི་ཟ་ཁང་ཞིག་ཏུ་འགྲོ་རྒྱུ་བྱས།ཟ་ཁང་དེར་ཞབས་ཕྱི་མ་དག་གིས་མགྲོན་འབོད་ཀྱི་བསུ་བ་ལེགས་ཅིང་།རྒྱུན་དུ་མི་ཚོགས་མང་ཤོས་ཀྱི་གྲས་ཡིན།ཟ་ཁང་ནང་སྐད་ཅོར་འཇམ་པའི་གྲུ་ཟུར་ཞིག་ནས་མུ་མཐུད་དེ་གླེང་མོལ་གཉིས་པ་འགོ་ཚུགས།དེ་ནི་གཞིས་བྱེས་བོད་ཀྱི་རྩོམ་པ་པོ་དང་རྩོམ་ཡིག་ཁག་ཅིག་ཡིན།གཞིས་ཀྱི་རྩོམ་པ་པོ་རྒན་ནོར་ལྡེ་དང་།སེང་རྡོར།ལྗང་བུ།སྒོ་ཤེས་རབ་རྒྱ་མཚོ།བྱེས་འབྱོར་རྩོམ་པ་པོ་ཧོར་གཙང་འཇིགས་མེད་དང་།ཆབ་མདོ་ཤེས་རབ།བེ་རི་འཇིགས་མེད།ལྷ་ཆབ་སྦྱིན་པ།ཁྲི་གཡུང་དྲུང་སོགས་ཆ་རྒྱུས་གང་འཚམས་ཡོད་པའི་ངོ་ཤེས་གྲོགས་པོ་ཁག་ཅིག་གི་མི་གཤིས་དང་རྩོམ་གཤིས་དག་ལ་ཐེ་ཇུས་གང་འཚམས་རེ་བྱས་ཤིང་།ལྷག་པར་དེ་དག་གིས་བྲིས་པའི་རྩོམ་ཡིག་ཁག་ཅིག་གི་ཡང་ལྗིད་དེ་དག་རྒྱ་ཟས་སྣ་ཁ་བཅོ་བརྒྱད་ཀྱི་ལྷན་དུ་བཞག་པས་ང་ལ་སྔར་མ་མྱངས་བའི་བྲོ་བ་ཞིག་དང་བློ་བསྐྱེད་མི་དམན་པ་ཞིག་ཀྱང་རེག་སོང་།